ร้านนั่งชิว น้ำอร่อย ของเล่นเยอะ

หลังจากที่ร้านแรกเราไปกินสเต็กมาแล้ว ก็ถึงตาของหวานกันบ้างแล้วครับ และร้านที่อยู่ใกล้ๆกับสเต็กทูเดย์ สาขาแยกเทคนิคกรุงเทพฯ ก็คงไม่พ้นร้านมานะคาเฟ่ ร้านอาหารและร้านน้ำนั่งชิวประจำย่านนี้ที่ผมคิดว่าน่าจะเปิดมาอย่างยาวนาน เพราะถ้าเปิดประตูเข้าไป จะพบกับสภาพร้านที่ดูโทรมๆออกมืดๆหน่อย แต่โดยรวมยังดูดีอยู่ครับ ทางฝั่งซ้ายมือของร้านจะมีกองของเล่นเช่น UNO, board game หลากหลาย, หรือของเล่นฆ่าเวลารอข้าวอีกหลายอย่างครับ และเครื่องดนตรี ซึ่งลูกค้าสามารถหยิบไปเล่นได้ตามสบาย(มีอูคูเลเล่ด้วยนะครับ) และมีรูปอาหารพร้อมราคาแปะอยู่มากมาย เริ่มต้นที่ 50 บาท บวกเมนูไข่ๆ เข้าไปอีกจานละ 10 บาท ส่วนเครื่องดื่มสามารถดูได้ที่หน้าเคาเตอร์เลยครับ พนักงานจะทำน้ำได้ค่อนข้างเร็วเลยทีเดียวครับ สำหรับเมนูที่ผมลองสั่งวันนี้คือ..

1. นมสดปั่น ราคา 45 บาท: นมสดปั่นรสชาติดี ราคาไม่แพง ในเรื่องรสชาติอาจจะออกนมน้อยไปหน่อยแต่มีความหวานที่ทำได้กำลังดีเลยครับ ปั่นได้ละเอียดดีครับ
(เพิ่มเติม)

2. ข้าวไข่เจียวดับเบิ้ลดอลล์ ราคา 35 บาท:  ไข่เจียวใบโตๆที่เกิดจากไข่ 2 ฟอง ทอดในกระทะที่ใช้น้ำมันน้อยๆ ไข่จึงไม่ค่อยฟู แต่ทานแล้วอร่อยดีไม่ค่อยมีน้ำมันหลงเหลือ เหมาะกับคนที่ทานน้อย และรักษ์สุขภาพเป็นพิเศษครับ ส่วนตัวข้าวนั้นนุ่มแต่ไม่เละครับ ทานกับซอสพริกยิ่งอร่อยขึ้นครับ

3. ข้าวหมูทอด+ไข่ดาว ราคา 45 บาท: หมูทอดกรอบๆ ไม่ค่อยร้อนสักเท่าไร แต่รสชาติกำลังดี ไม่แข็งหรือเคี้ยวยากครับ ส่วนไข่ดาวทอดได้กำลังดีและไข่แดงไหลได้น่าทานมากครับ

สรุปการรีวิวร้านมานะคาเฟ่ ผมให้ 4 ดาวครับ ถ้าจะให้ครบ 5 ดาวคงต้องให้ทางร้านปรับปรุงความสะอาดกับบรรยากาศร้านให้ดียิ่งขึ้นครับ แต่ในเรื่องการบริการทำได้ดีมากครับ ไม่ว่าจะขอซอสหรือน้ำปลา ก็นำมาให้ทันทีครับ นอกจากนี้ยังมีให้เราเปิด youtube เพื่อเปิดดูคลิปต่างๆได้ตามใจชอบเลยครับ

อัพเดตเมนูเพิ่มเติม 13/11/2016

4. ข้าวหมูกระเทียม+ไข่ดาว ราคา 50 บาท: ผมประทับใจเมนูนี้มากๆครับ เพราะรสชาติของกระเทียมกับซอสผัดกับหมูได้ลงตัวกลมกล่อม และถ้าได้ไข่แดงที่ยังไม่สุกมาราดอีก จะอร่อยแบบฟินๆเลยครับ ที่สำคัญให้หมูมาเยอะที่สุดเท่าที่เคยกินในร้านนี้แล้วครับ

5. ข้าวไก่ผัดซอสเทอริยากิ ราคา 45 บาท: เมนูนี้ทำให้ผมมีความรู้สึกไม่ประทับใจที่สุดแล้ว เพราะมีความรู้สึกว่า มันน้อยมากจริงๆ มีไก่น้อยมาก เมื่อเทียบกับเมนูก่อนหน้า แต่รสชาติใช้ได้ครับ กินกับข้าวก็หอมไปอีกแบบ :)